  Туспуктэм: Григорий Фомин Наталия Сильвестрова 6+ 16-22 тулыспалэ Ижкарын пор лулчеберетлы сӥзем арня ортчоз. Со сярысь ивортодэтъя «Удмуртия» агентстволы ӵектослэн кураторез Дарали Лели (Елена Петрова) ивортӥз. Арня ӵоже пор калыклэн лулчеберетеныз, кылыныз, сям-йылолъёсыныз тодматозы. Ужрадъёс егитъёсты пор лулчеберетэз Ижкарын но Удмуртиын утёнэ кыскон вылысь радъясько    Арянез усьтон ужрад 16-тӥ тулыспалэ Ижкарын Калыкъёслэн эшъяськон юртазы 19 часысен ортчоз. Пор коллективъёс учкисьёстыкырӟан-эктонъёсын  шулдыртозы. Пор лулчеберет арняе Ижкаре Марий Элысь пор кылъя дышетӥсь, пор кылъя онлайн-школалэн кивалтӥсез Наталья Венина вуоз. 20-ти но 21-тӥ тулыспалэ со пор кыл но анай кылъёсты дышетон амалъёс сярысь лекциос нуоз. 20-тӥ но 22-тӥ тулыспалэ пор, финн-угор киноосты возьматон но соосты эскерон-кенешон ортчоз. Со сяна, пӧртэм пумиськонъёс, мастер-классъёс, возьматонъёс радъяськозы. Вань ужрадъёс сярысь «ВКонтакте» мерлыко вотэсысь пыр-почгес тодыны луоз. Пор лулчеберетлы сӥзем арня Анай кыллэн нуналэз улсын ортчоз. Тодэ вайытом, ивортодэтъя «Удмуртия» агентство Анай кыллэн калыккуспо нуналэзлы вожвылъяськон ялӥз.  Тегъёс: Ижкар Удмуртия поръёс Лулчеберет  